賦蔣甥若水番馬圖
作者：樓鑰
朝代：宋

paragraphs: 何處驅來良馬六，騮黄參錯如花簇。
胡爲不作騰驤去，各有游韁縶前足。
胡人下馬俱少休，背倚氈裘眠正熟。
酋豪揀箭奚奴撚，意欲射麞不遺鏃。
琵琶橫倚續續彈，一夫坐聽胡中曲。
卧擁提壺將引飲，英氣虬鬚皆貴族。
沙磧坡陀高復低，天寒不見寸草綠。
我行燕薊頗見之，狼帽烏靴乃其俗。
勿云恃勇不知義，要以赤心置其腹。
嗚呼安得壯士健馬咸作使，坐令戎虜爲臣僕。